《梅林分韵得泽字》
宋代·释宝印

江路岁峥嵘，酸风更萧瑟。
发兴访梅花，主盟得诗伯。
孤芳有馀妍，初不带脂泽。
香度竹篱短，影摇溪水碧。
同时饮中仙，著我林下客。
春槽沸滴红，满坐喧举白。
浇胸独茗碗，臭林曾不隔。
公今日边去，陛下正前席。
请看枝头春，中有和羹实。
反骚试与题，不碍心铁石。

作者简介：释宝印（一一○九～一一九一），字坦叔，号别峰，俗姓李，嘉州龙游（今四川乐山）人。少从德山院清素得度具戒，听《华严》、《起信》，既尽其说，弃依密印于中峰。会圆悟归昭觉，留三年。后南游，谒佛性泰、月庵果、草堂清。晚至径山，谒大慧宗杲禅师。大慧南迁，乃西还。后再出峡，住保宁、金山、雪窦。孝宗淳熙七年（一一八○），敕补径山，召对选德殿。光宗绍熙元年十二月卒，年八十二。谥慈辩。为南岳下十六世，华藏密印安民禅师法嗣。事见《渭南文集》卷四。